Title: Walter Benjamin 1936-ban elsőként mutatott rá, hogy a technikai sokszorosítás lehetősége miképp kérdőjelezi meg a hagyományos
Author: Standart
Last saved by: Budapesti
Company: C3

AURA 
A technikai reprodukálhatóság korszaka után

2003. október 31. – november 30.
Millenáris Park

Ne lepődjék meg senki, ha arra lesz figyelmes, hogy galambra szerelt kamerával figyelik, miközben a Millenáris Parkban sétálgat. Nem biztonsági túlkapásról, hanem a C3 médiaművészeti kiállításáról van szó, melynek idei témája és címe: AURA - A technikai reprodukálhatóság korszaka után. Walter Benjamin 1936-ban elsőként mutatott rá, hogy a technikai reprodukálhatóság miképp kérdőjelezi meg a hagyományos műalkotás hitelességét. Sokat vitatott aura-fogalma a mai napig jelentős szerepet játszik a művészetelméletben, sőt a digitális technológia elterjedése által új aktualitást is nyert. Míg a kézzel előállított, egyedi történettel rendelkező műalkotás és a technikai reprodukció szembeállítása elsősorban az eredetiség kérdését taglalta, addig a digitális médiumok a tér és az idő kategóriáit módosítják. Nemcsak egy alkotás több identikus változata képzelhető el, de az is, hogy az alkotás kézzel foghatóan nem létezik. Az egyidejűség (egy dolognak különböző pontokon való szimultán jelenléte) és az interaktivitás (a műalkotások állandóan változó és változtatható formája) számtalan új gondolatot ébreszt az aurával kapcsolatban. A C3 által megrendezett kiállítás az interaktív komputer-installációtól a videoművészetig a médiaművészet széles skáláját mutatja be. Az 1996-ban alapított intézmény munkájának középpontjában a nemzetközi kommunikációt serkentő szimpóziumok és kiállítások rendezése mellett a különböző médiumokkal való kísérletezés és a technológiai fejlesztés áll. Ennek értelmében a kiállítás kurátorai, Erőss Nikolett és Peternák Miklós nemcsak tartalmilag, de a kivitelezhetőség szempontjából is elbírálták a beérkezett javaslatokat, melyeket a meghívott nemzetközi művészek mellett magyar alkotók nyújtottak be a C3 felkérésére. A rendelkezésre álló technológiától, valamint a kiállítótér adottságaitól függően több esetben szükség volt a pályázati anyagok közös átdolgozására. Ilyenkor gyúlnak fel egy igazi média-laboratórium fényei, melyben művész, kurátor és technikai szakértő együtt dolgozik.

A kiállító művészek: 
Bakos Gábor, Beöthy Balázs, Luc Courchesne (Kanada), Domián Gyula, Forgács Péter, El Hassan Róza, Tóth Szilvia – Benedek Gáspár, Gróf Ferenc, Györfi Gábor, George Legrady (USA), Satoko Moroi & Sinji Sasada (Japán),  Herczeg Fanni, Komoróczky Tamás, KissPál Szabolcs, Langh Róbert, Németh Hajnal, Ravasz András, Révész László László, Schneemeier Andrea, Seres Szilvia, StAuby Tamás, Sugár János, Szabó Ádám, Szakál Tamás (Németország), Szegedy-Maszák Zoltán – Fernezelyi Márton, Szövényi Anikó, Vécsei Júlia – Kupcsik Adrián

A kiállítás kurátorai: 
Erőss Nikolett, Peternák Miklós
Megnyitó:		2003. október 30.,  18 óra 
Helyszín:	Millenáris Park
	1024 Budapest, Fény utca 20-22.	
www.millenaris.hu
Nyitva tartás:	Hétfőtől csütörtökig 14-21 óráig, pénteken 14-22 óráig, szombat- vasárnap 10-22 óráig
Publikáció:	A kiállítás alkalmából ingyenes kiadvány szolgál további információkkal.	
Bővebb információ: 	www.aura.c3.hu, www.c3.hu